SWAT modelis

SWAT modelis (angl. Soil Water Assessment Tool) - vienas iš populiariausių upių baseinų hidrologinių modelių . SWAT modelis yra fiziniais parametrais paremtas, pusiau pasklidųjų parametrų, ilgo laikotarpio periodus dienos laiko žingsniu gebantis modeliuoti, upių baseinų modelis . Pagrindiniai modeliuojami procesai yra hidrologiniai procesai, erozija/sedimendacija, augalų augimas, maistmedžiagių ciklai, pesticidų dinamika, medžiagų pernaša vandens telkiniuose, vandens tarša bakterijomis ir kraštotvarkos įtaka hidrologiniams parametrams. SWAT modelis yra atviro kodo programa aktyviai palaikoma JAV Žemdirbystės departamento, Žemdirbystės tyrimų tarnybos, Pievų, dirvos ir vandens tyrimų laboratorijoje Temple, Teksaso vals., JAV.

Trumpa informacija apie modelį

SWAT modelis yra skirtas prognozuoti žemės tvarkymo įtaką vandens telkiniams. Jis leidžia įvertinti sedimentų (erozijos), maistmedžiagių, bakteriologinę, pesticidų, hidrologijos būklę ir jų pokyčius net ir nestebimuose baseinuose . Modelis yra atviro kodo, platinamas su viešo naudojimo licenzija. Visą informaciją apie modelį ir patį modelį galima rasti SWAT modelio oficialiame tinklapyje. Modelis gana plačiai naudojamas hidrologinių procesų ir pasklidosios vandens taršos modeliavime.

Modelio sukūrimas

SWAT modelį sukurė dr. Jeff Arnold praeito amžiaus devintame dešimtmetyje Jungtinėse Valstijose. Modelio kūrimo procese buvo integruoti kiti JAV mokslinių institutų sukurti modeliai. Kūrimo procese buvo integruoti pakankamai išvystyti lauko skalės hidrologiniai modeliai. Tai įgalino perkelti lauko skalės modelio galimybes į baseino lygmenį.
 
SWAT modelis yra parašytas FORTRAN programavimo kalba. Šis modelis ir toliau aktyviai palaikomas JAV Žemdirbystės departamento, Žemdirbystės tyrimų tarnybos, Pievų, dirvos ir vandens tyrimų laboratorijoje Temple dirbančių mokslininkų. Tačiau šio modelio vystymas pasauliniu mastu taip pat vykdomas  nepriklausomų mokslinių centrų, kurie yra sukūrę įvairių SWAT modelio adaptacijų.

Reikalingi duomenys

SWAT modeliui pagrindiniai reikalingi duomenys yra skaitmeninio reljefo modelio (angl.  Digital Elevation Model) sluoksnis, žemės panaudojimo ar žemės dangos duomenys, dirvožemio ir meteorologinių sąlygų duomenys . Reikalingi meteorologinių sąlygų duomenys yra vėjo greitis, temperatūra, santykinis drėgnumas, saulės radiacija, kritulių kiekis ir rasos taško temperatūra. Kalibruojant modelį reikalingi vandens debito ir hidrocheminių parametrų duomenys. Be to, į SWAT modelį esant poreikiui galima įvesti taškinių šaltinių, pasėlių augimo, tręšimo (tiek mineralinėmis, tiek organinėmis trąšomis), arimo, atmosferinės depozicijos, pesticidų naudojimo, lietaus nuotėkų nuo urbanizuotų teritorijų, rezervuarų, požeminio vandens duomenis. 

Kadangi modelis yra procesais paremtas, pusiau pasklidųjų parametrų, tai duomenų ir parametrų poreikis yra didelis. Vis dėlto modelis yra sukurtas taip, kad minimalus duomenų kiekis reikalingas paleisti modelį, dažniausiai yra jau surinktas vyriausybinių agentūrų . Modelis taip pat gali būti panaudotas upių baseinų modeliavimui (priklausomai nuo tikslo) net jei šalyse labai mažai ar visai nėra modelio įvesčiai reikalingų duomenų. Jungtinių Tautų universiteto paruoštas Waterbase projektas (skirtas besivystančioms šalims) leidžia visus modelio paleidimui reikiamus duomenis atsisiųsti iš pasaulinių georeferentinių duomenų bazių.

Modelio parametrų bibliotekos

SWAT modelio panaudojimą palengvina sukurtos SWAT modelio parametrų bibliotekos. SWAT modelis įvairiems procesams modeliuoti reikalauja daug įvairiausių parametrų. Šios bibliotekos gali būti (dažniausi ir yra) panaudotos paruošiant modelį. Modelis apima augalų ir žemės panaudojimo, miestų teritorijų, trąšų, arimo būdų, dirvožemio, pesticidų ir taršos mažinimo priemonių parametrų bibliotekas.

Integracija su GIS programomis

Naudojimo palengvinimui SWAT modelis yra integruotas su GIS programomis. SWAT modelis yra integruotas su ArcGIS ESRI komercine GIS programine įranga ir su Map Windowatviro kodo GIS programine įranga. SWAT modelio versija, kuri skirta dirbti ArcGIS aplinkoje, vadinama ArcSWAT. Versija, kuri skirta dirbti Map Window aplinkoja, vadinama MWSWAT.

SWAT modelio naudojimas Lietuvoje

SWAT modelis Lietuvoje yra naudojamas Aplinkos apsaugos agentūros prie Aplinkos ministerijos. 
SWAT modelis yra naudojamas Jūros tyrimų institute modeliavimo tyrimų grupėje, siekiant sukurti modelių sistemą Kuršių marioms, kuri sektų parametrus nuo šaltinių (Nemuno baseino) iki iškrovos (Baltijos jūra).